Up-631/02
Natisni
Opravilna št.:
Up-631/02
Datum odločitve:
8. 12. 2004
ECLI:
ECLI:SI:USRS:2004:Up.631.02
Akt:
Ustavna pritožba A. A. zoper sklep Državne revizijske komisije za revizijo postopkov oddaje javnih naročil št. 018-213/02-25- 1796 z dne 8. 10. 2002
Izrek:
Ustavna pritožba A. A. zoper sklep Državne revizijske komisije za revizijo postopkov oddaje javnih naročil št. 018-213/02-25- 1796 z dne 8. 10. 2002 se zavrže.
Evidenčni stavek:
Državna revizijska komisija kot poseben, neodvisen in samostojen državni organ nadzora nad zakonitostjo postopkov oddaje javnih naročil izvaja pravno varstvo ponudnikov v vseh stopnjah postopkov oddaje javnih naročil (4. člen ZRPJN), pri čemer odločitev Državne revizijske komisije ni posamičen akt, s katerim bi se odločalo o pravicah in obveznostih ponudnikov, kar je Ustavno sodišče že ugotovilo z odločbo št. U-I-169/00 z dne 14. 11. 2002 (Uradni list RS, št. 105/02). Enako po oceni Ustavnega sodišča velja tudi za naročnika javnega naročila.
Državna revizijska komisija namreč ne odloča o naročnikovih (pritožničinih) pravicah in obveznostih, temveč odločitev Državne revizijske komisije pomeni le nadzor nad zakonito izpeljavo postopka javnega naročanja.
Zato je Ustavno sodišče ustavno pritožbo kot nedopustno zavrglo.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.

1.4.52.1 - Ustavno sodstvo - Postopek - Procesne predpostavke v postopku ustavne pritožbe - Akt, ki ne more biti predmet ustavne pritožbe.
Pravna podlaga:
Člen 50.1, 55.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
23. 10. 2002
Vrsta odločitve:
sklep
Vrsta rešitve:
zavrženje
Dokument:
US24164
Up-631/02 - 4
8. 12. 2004
SKLEP
Ustavno sodišče je v postopku za preizkus ustavne pritožbe A. A., ki jo zastopa B. B. B., odvetnik v Ž. Ž., na seji senata dne 23. novembra 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94) sklenilo:
Ustavna pritožba A. A. zoper sklep Državne revizijske komisije za revizijo postopkov oddaje javnih naročil št. 018-213/02-25- 1796 z dne 8. 10. 2002 se zavrže.
Obrazložitev
1. Z izpodbijanim sklepom je Državna revizijska komisija za revizijo postopkov oddaje javnih naročil (v nadaljevanju Državna revizijska komisija) na predlog vlagatelja revizije družbe Energetski servis E.S., d.o.o., Ljubljana, razveljavila javni razpis za podelitev koncesije za opravljanje gospodarske javne službe "dimnikarstvo".
2. Pritožnica (v postopku oddaje javnega naročila kot naročnik - koncedent) v ustavni pritožbi zatrjuje kršitev načela enakosti pred zakonom (drugi odstavek 14. člena Ustave), pravice do enakega varstva pravic (22. člen Ustave) in pravice do pravnega sredstva (25. člen Ustave).
3. Državna revizijska komisija kot poseben, neodvisen in samostojen državni organ nadzora nad zakonitostjo postopkov oddaje javnih naročil izvaja pravno varstvo ponudnikov v vseh stopnjah postopkov oddaje javnih naročil, pri čemer odločitev Državne revizijske komisije ni posamičen akt, s katerim bi se odločalo o pravicah in obveznostih ponudnikov, kar je Ustavno sodišče (za ponudnike) že ugotovilo z odločbo št. U-I-169/00 z dne 14. 11. 2002 (Uradni list RS, št. 105/02, OdlUS XI, 231).
Enako po oceni Ustavnega sodišča velja tudi za naročnika javnega naročila. Državna revizijska komisija namreč ne odloča o naročnikovih (pritožničinih) pravicah in obveznostih, temveč odločitev Državne revizijske komisije pomeni le nadzor nad zakonito izpeljavo postopka javnega naročanja.
4. Zato pritožnica (A. kot proračunska uporabnica javnih sredstev in naročnica javnega naročila) nima posebnega sodnega varstva zoper odločitev Državne revizijske komisije in posledično tudi ne ustavne pritožbe. Ker torej niso izpolnjeni pogoji za vložitev ustavne pritožbe, je Ustavno sodišče ustavno pritožbo kot nedopustno zavrglo.
5. Senat Ustavnega sodišča je sprejel ta sklep na podlagi prvega odstavka 55. člena v zvezi s prvim odstavkom 50. člena Zakona o Ustavnem sodišču (v nadaljevanju ZUstS) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan